Give Fremad

Give Fremad er stiftet i 1911, og klubben i de grønne trøjer blev genstiftet i 1928.

Give har oplevet stor succes på seniorplan på det sidste og starter sæsonen 2018 med hold i serie 1, serie 3 og serie 4, og det er aldrig set før i klubbens historie, at man ligger så højt med tre seniorhold. Serie 1 trænes af den tidligere VB-keeper Boye Habekost. Klubben har i Bent Hougaard også en sportschef, og målsætningen er til stadighed at forbedre seniorholdenes placering.

”Over tre år har vi fordoblet medlemsantallet på senior,” fortæller Mikkel Juhl, der på den nyligt afholdte generalforsamling afløste formanden gennem otte år, Dag Hansen.

”Vi har faktisk kun lokale spillere på seniorplan, og det giver kontinuitet og en solid base. Vi har en naturlig tilgang nedefra, og vi risikerer ikke, at det hele pludselig falder fra hinanden, som man ser hos klubber, som baserer deres førstehold på spillere udefra.”

Via et godt sponsornetværk og et fint overskud fra Give Open Air har klubben en god økonomi, og det har resulteret i en del forbedringer af faciliteterne – fx ny måltavle, renovering af boldrum, spillerbokse og klublokale, træningssæt og vaskeordning hos senior samt bolde og udstyr til alle ungdomshold. En ny overdækket tribune giver god stemning ved klubbens hjemmekampe.

Klubben råder endnu ikke over egen kunststofbane – overvejelser heromkring er i sin spæde vorden.

”Ikke mindst Open Air er en stor gevinst for os,” siger Mikkel Juhl. ”Vi stiller sammen med håndboldklubben frivillig arbejdskraft, og jo mere vi hjælper, jo større bliver overskuddet.”

Give Fremad havde i 2017 i alt 30 hold i ungdomsafdelingen – på nogle planer via klubsamarbejde med Thyregod og FC GOG. Det er typisk, hvor Give og en af samarbejdsklubberne på en årgang står med et halvt hold hver – så giver det god mening at slå sig sammen.

Klubben har måttet notere en mindre medlemsnedgang – hovedsageligt på ”efterskoleårgangene” samt hos de mindste piger.

”Vi gør en del ud af intern træneruddannelse,” oplyser Mikkel Juhl. ”Cheftræner Boye Habekost hjælper med at klæde ungdomstrænerne godt på. Vi har en del forældretrænere, som vi hjælper med at give nogle kompetencer, som støtter dem i deres trænergerning.”

Formanden fortæller, at man i Give Fremad gør meget ud af samarbejdet mellem senior og ungdom. ”Vi har bolddrenge til vore førsteholdskampe, og to spillere fra førsteholdstruppen kommer så ned og træner det hold, bolddrengene rekrutteres fra.”

Mikkel Juhl glæder sig til det nye Future Vejle tiltag.

”Det er jo endnu på tegnebrættet, men intentionerne er gode. Det er positivt, at kun de allerbedste ungdomsspillere skal af sted. Om et år vil vi kunne konkludere lidt mere på det, når vi får tilbagemeldingerne fra børnene og deres forældre, men det lyder spændende, og det er da også grunden til, at vi er med.

I efteråret havde vi øvrigt som samarbejdsklub alle vore ungdomshold med på Vejle Stadion til en divisionskamp. Vi var omkring 140 – fedt arrangement.”

*Tekst: Ole Kristensen*